ประกาศนายทะเบียนกองทุนสำรองเลี้ยงชีพ ที่ 1/2554 เรื่อง หลักเกณฑ์และวิธีการโอนทรัพย์สินของลูกจ้างจากกองทุนเดิมที่ลูกจ้างเป็นสมาชิกหรือกองทุนบำเหน็จบำนาญข้าราชการเข้ากองทุนใหม่ที่ลูกจ้างเป็นสมาชิก 
ประกาศนายทะเบียนกองทุนสำรองเลี้ยงชีพ
ประกาศนายทะเบียนกองทุนสำรองเลี้ยงชีพ
ที่ ๑/๒๕๕๔
เรื่อง
หลักเกณฑ์และวิธีการโอนทรัพย์สินของลูกจ้างจากกองทุนเดิม
ที่ลูกจ้างเป็นสมาชิกหรือกองทุนบำเหน็จบำนาญข้าราชการ
เข้ากองทุนใหม่ที่ลูกจ้างเป็นสมาชิก[๑]
 

อาศัยอำนาจตามความในมาตรา ๗/๑ (๖) แห่งพระราชบัญญัติกองทุนสำรองเลี้ยงชีพ
พ.ศ. ๒๕๓๐ ซึ่งแก้ไขเพิ่มเติมโดยพระราชบัญญัติกองทุนสำรองเลี้ยงชีพ (ฉบับที่ ๓)
พ.ศ. ๒๕๕๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายทะเบียนกองทุนสำรองเลี้ยงชีพออกข้อกำหนดไว้ดังต่อไปนี้

ข้อ ๑ ให้ยกเลิกประกาศนายทะเบียนกองทุนสำรองเลี้ยงชีพ
ที่ ๑/๒๕๕๑ เรื่อง หลักเกณฑ์และวิธีการโอนทรัพย์สินของลูกจ้างจากกองทุนเดิมหรือกองทุนบำเหน็จบำนาญข้าราชการเข้ากองทุน
ลงวันที่ ๔ กุมภาพันธ์ พ.ศ. ๒๕๕๑

ข้อ ๒ ประกาศนี้ให้ใช้บังคับกับการโอนทรัพย์สินของลูกจ้างเข้ากองทุนใหม่ที่ลูกจ้างเป็นสมาชิกในกรณีดังต่อไปนี้
(๑) การโอนทรัพย์สินที่มาจากกองทุนเดิมที่ลูกจ้างเป็นสมาชิก
(๒) การโอนทรัพย์สินที่มาจากกองทุนบำเหน็จบำนาญข้าราชการ

ข้อ ๓ ในกรณีที่ลูกจ้างประสงค์จะโอนทรัพย์สินจากกองทุนเดิมที่ลูกจ้างเป็นสมาชิกหรือกองทุนบำเหน็จบำนาญข้าราชการเข้ากองทุนใหม่ที่ลูกจ้างเป็นสมาชิก
ให้ผู้จัดการกองทุนตรวจสอบเอกสารหลักฐานดังต่อไปนี้ ก่อนดำเนินการโอนทรัพย์สินดังกล่าว
(๑)
เอกสารการแสดงเจตนาของลูกจ้างในการขอโอนทรัพย์สินเข้ากองทุนใหม่ที่ลูกจ้างเป็นสมาชิก
(๒)
เอกสารหลักฐานอื่นใดที่เกี่ยวกับการโอนทรัพย์สินจากกองทุนเดิมที่ลูกจ้างเป็นสมาชิกหรือกองทุนบำเหน็จบำนาญข้าราชการไปยังกองทุนใหม่ที่ลูกจ้างเป็นสมาชิก

ข้อ ๔ ในการรับโอนทรัพย์สินของลูกจ้างที่มาจากกองทุนเดิมที่ลูกจ้างเป็นสมาชิกหรือกองทุนบำเหน็จบำนาญข้าราชการเข้ากองทุนใหม่ที่ลูกจ้างเป็นสมาชิก
ให้ผู้จัดการกองทุนแบ่งแยกเงินหรือผลประโยชน์ส่วนที่ได้รับยกเว้นภาษีออกจากเงินหรือผลประโยชน์ส่วนที่ไม่ได้รับยกเว้นภาษี
ทั้งนี้ ตามหลักเกณฑ์และเงื่อนไขที่กำหนดในประมวลรัษฎากรและหลักเกณฑ์ที่ออกตามกฎหมายดังกล่าวและนำส่งเข้ากองทุนของนายจ้างรายใหม่ตามแนวทางที่สมาคมบริษัทจัดการลงทุนกำหนด

ข้อ ๕ เมื่อมีการโอนทรัพย์สินของลูกจ้างจากกองทุนเดิมที่ลูกจ้างเป็นสมาชิกหรือกองทุนบำเหน็จบำนาญข้าราชการเข้ากองทุนใหม่ที่ลูกจ้างเป็นสมาชิกแล้ว
ให้ผู้จัดการกองทุนคำนวณจำนวนหน่วยให้แก่ลูกจ้างที่เป็นสมาชิกกองทุน
โดยปฏิบัติตามประกาศว่าด้วยหลักเกณฑ์ เงื่อนไข และวิธีการจัดการกองทุน

ข้อ ๖ ประกาศนี้ให้ใช้บังคับตั้งแต่วันที่
๑ กันยายน พ.ศ. ๒๕๕๔ เป็นต้นไป


ประกาศ
ณ วันที่ ๑๑ สิงหาคม พ.ศ. ๒๕๕๔
ชาลี จันทนยิ่งยง
รองเลขาธิการ
รักษาการเลขาธิการ
สำนักงานคณะกรรมการกำกับหลักทรัพย์และตลาดหลักทรัพย์
ในฐานะนายทะเบียนกองทุนสำรองเลี้ยงชีพ











ปริยานุช/ผู้จัดทำ
๒๗ กันยายน
๒๕๕๔

ปณตภร/ผู้ตรวจ
๑๒ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๐๓ ง/หน้า ๕๒/๙ กันยายน ๒๕๕๔